John Irving

**John Winslow Irving** (gebore as **John Wallace Blunt jr.**; 2 Maart 1942) is 'n Amerikaans-Kanadese roman- en draaiboekskrywer.

Irving het wêreldwyd beroemd geraak ná die sukses van *The World According to Garp* in 1978. Baie van sy boeke was topverkopers, insluitende *The Hotel New Hampshire* (1981), *The Cider House Rules* (1985), *A Prayer for Owen Meany* (1989) en *A Widow for One Year* (1998). Hy het in 2000 op die 72ste Oscar-toekenningsaand die Oscar gewen vir sy verwerkte draaiboek van *The Cider House Rules*.

Vyf van sy romans is verfilm: *Garp*, *Hotel*, *Meany*, *Cider* en *Widow*. Verskeie van sy verhale speel af in Exeter, New Hampshire, waar hy gebore is.

## Loopbaan
Irving se loopbaan het op 26-jarige ouderdom begin met die publikasie van sy eerste roman, *Setting Free the Bears* (1968). In die laat 1960's het hy saam met Kurt Vonnegut aan die Universiteit van Iowa se Skrywerswerkwinkel studeer. Sy tweede en derde roman, *The Water-Method Man* (1972) en *The 158-Pound Marriage* (1974), het soos die eerste roman nie groot sukses behaal nie. In 1975 het Irving assistentprofessor van Engels geword aan die Mount Holyoke-kollege in Massachusetts.

thumb|links|180px|'n Jong John Irving. 
Irving het sy vierde roman, *The World According to Garp* (1978), deur 'n ander uitgewer laat uitgee en dit het 'n internasionale topverkoper geword. 'n Rolprent is later van *Garp* gemaak, met George Roy Hill as regisseur en met Robin Williams en Glenn Close; dit het verskeie Oscarbenoemings gekry, insluitende vir Close en John Lithgow. 

Ook Irving se volgende boeke was topverkopers. Die eerste een was *The Hotel New Hampshire* (1981), wat goed verkoop meer uiteenlopende resensies gekry het. 'n Rolprent is daarvan ook gemaak, met Tony Richardson as regisseur en met Jodie Foster, Rob Lowe en Beau Bridges. "Interior Space", 'n kortverhaal wat oorspronklik in 1980 in die tydskrif *Fiction* verskyn het, is later gebruik in O. Henry Prize se Storieversameling van 1981.

In 1985 het Irving *The Cider House Rules* uitgebring en in 1989 *A Prayer for Owen Meany* (1989). Dit is beïnvloed deur *The Tin Drum* (1959) deur Günter Grass, en die storielyn bevat verdere sinspelings na *The Scarlet Letter* (1850) deur Nathaniel Hawthorne en die werk van Dickens. *Owen Meany* was Irving se eerste topeverkoper ná *Garp.*

Irving se ingewikkeldste en moeilikste boek was moontlik *A Son of the Circus* (1995). Die tema en liggings in die verhaal was anders as in sy vorige boeke en resensente het dit afgeskiet. Tog het dit 'n internasionale topverkoper geword danksy Irving se reputasie. Irving het in 1998 *A Widow for One Year* uitgegee.

In 1999 is 'n fliek gemaak van Irving se draaiboek vir *The Cider House Rules*, met Michael Caine, Tobey Maguire, Charlize Theron en Delroy Lindo. Dit is vir verskeie Oscars benoem, insluitende beste prent, en Irving het 'n Oscar gewen vir die verwerkte draaiboek.

Irving se 10de boek, *The Fourth Hand* (2001), was ook 'n topverkoper. In 2004 is *A Sound Like Someone Trying Not to Make a Sound*, 'n kinderboek, gepubliseer. Sy 11de roman, *Until I Find You*, is in Julie 2005 uitgegee. Op 28 Junie 2005 het *The New York Times* 'n artikel gepubliseer wat onthul het *Until I Find You* bevat twee persoonlike elemente oor sy eie lewe wat hy nog nooit tevore in die openbaar bespreek het nie: die seksuele misbruik van Irving op 11-jarige ouderdom deur 'n ouer vrou en die verskyning kort tevore van sy biologiese pa se familie in sy lewe.

Vier van Irving se romans was nommer een op die topverkoperlys van *The New York Times*: *The Hotel New Hampshire* (27 September 1981), wat sewe weke lank boaan die lys gebly het; *The Cider House Rules* (16 Junie 1985); *A Widow for One Year* (14 Junie 1998); en *The Fourth Hand* (29 Julie 2001).

## Bibliografie
* *Setting Free the Bears* (1968, Random House; )
* *The Water-Method Man* (1972, Random House; )
* *The 158-Pound Marriage* (1974, Random House; )
* *The World According to Garp* (1978, E.P. Dutton; )
* *The Hotel New Hampshire* (1981, E.P. Dutton; )
* *The Cider House Rules* (1985, William Morrow; )
* *A Prayer for Owen Meany* (1989, William Morrow; )
* *A Son of the Circus* (1994, Random House; )
* *The Imaginary Girlfriend* (niefiksie, 1995)
* *Trying to Save Piggy Sneed* (versameling, 1996, Arcade Publishing; )
* *A Widow for One Year* (1998, Random House; )
* *My Movie Business* (niefiksie, 1999)
* *The Cider House Rules: A Screenplay* (1999)
* *The Fourth Hand* (2001, Random House; )
* *A Sound Like Someone Trying Not to Make a Sound* (2004)
* *Until I Find You* (2005, Random House; )
* *Last Night in Twisted River* (2009, Random House; )
* *In One Person* (2012, Simon & Schuster; )
* *Avenue of Mysteries* (2015, Simon & Schuster; )
* *The Last Chairlift* (2022)

## Rolprente van sy skryfwerk
* *The World According to Garp* (1982) 
* *The Hotel New Hampshire* (1984)
* *Simon Birch* (1998, gedeeltelik gebaseer op *A Prayer for Owen Meany*)
* *The Cider House Rules* (1999)
* *The Door in the Floor* (2004, uit *A Widow for One Year*)

## Verwysings
## Skakels